Document ID: 31999D0784

Padomes Lēmums
(1999. gada 22. novembris)
attiecībā uz Kopienas dalību Eiropas Audiovizuālajā observatorijā
(1999/784/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 157. panta 3. punktu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
ņemot vērā Ekonomikas un sociālo lietu komitejas atzinumu [3],
tā kā:
(1) Eiropas Padomes Ministru Komitejas 1997. gada 20. martā pieņemtā Rezolūcija (97)4 apstiprina Eiropas Audiovizuālās observatorijas turpmāku pastāvēšanu, kuru sākotnēji izveidoja ar Ministru Komitejas 1992. gada 15. decembrī pieņemto Rezolūciju (92)70.
(2) Visas dalībvalstis ir Eiropas Audiovizuālās observatorijas locekles; Komisijas veiktā Kopienas pārstāvniecība attiecībās ar Eiropas Audiovizuālo observatoriju neietekmē atsevišķu Eiropas Savienības dalībvalstu veikto tiešo pārstāvniecību.
(3) Padome 1999. gada 26. aprīlī pieņēma Lēmumu par Kopienas statistiskās informācijas infrastruktūru, kas attiecas uz audiovizuālo un ar to saistītu nozaru industriju un tirgu [4].
(4) Tādēļ ir nepieciešams nodrošināt kopsakarību starp darbu, kas tiek veikts saskaņā ar minēto Padomes lēmumu un Eiropas Audiovizuālo observatoriju.
(5) Eiropas Audiovizuālā observatorija sevišķi veicina Kopienas audiovizuālās industrijas konkurētspēju, uzlabojot informācijas nodošanu industrijai, īpaši maziem un vidējiem uzņēmumiem, un veicinot skaidrāku priekšstatu par tirgu,
IR PIEŅĒMUSI ŠĀDU LĒMUMU.
1. pants
Kopiena ir Eiropas Audiovizuālās observatorijas locekle.
2. pants
Komisija pārstāv Kopienu tās attiecībās ar observatoriju.
3. pants
Kopienas finansiālā ieguldījuma asignējumu observatorijas kārtējam budžetam apstiprina budžeta pārvaldes iestāde saskaņā ar spēkā esošo finanšu plānu.
4. pants
Līdz trešā gada beigām pēc šī lēmuma pieņemšanas, kā arī beidzoties šā lēmuma termiņam, Komisija sniegs ziņojumu Eiropas Parlamentam, Padomei un Ekonomikas un sociālo lietu komitejai par tā izpildi.
5. pants
Šis lēmums ir spēkā līdz piektā gada piektā mēneša pēdējai dienai pēc tā pieņemšanas.
Briselē, 1999. gada 22. novembrī

Labels: 12
15